US Open
US Open ili Otvoreno prvenstvo SAD-a u tenisu (engleski: United States Open Tennis Championships) teniski je turnir na tvrdoj podlozi. Moderna je verzija jednog od najstarijih teniskih prvenstava na svijetu, Državnog prvenstva SAD-a (engleski: U.S. National Championship), za čiju se titulu teniseri takmiče još od 1881. Od 1987. US Open je hronološki četvrti i posljednji veliki teniski turnir i s Australian Openom, Roland Garrosom i Wimbledonom sačinjava Grand Slam. US Open svake se godine održava od posljednjeg ponedjeljka u augustu i traje dvije sedmice. Glavni turnir sastoji se od pet prvenstava: muškog i ženskog singla, muških i ženskih parova i mješovitih parova s dodatnim turnirima za juniore, seniore i igrače u invalidskim kolicima. Od 1978. turnir se održava na akrilnoj tvrdoj podlozi u Nacionalnom teniskom centru "Billie Jean King" u Flushing Meadowsu (Corona Park, Queens, New York City). Vlasnik i organizator turnira je neprofitna organizacija Američki teniski savez (engleski: United States Tennis Association ili skraćeno USTA). Zaradom od prodaje ulaznica promovira se razvoj tenisa u SAD-u. US Open bio je jedini Grand Slam turnir na kojem se svaki neriješeni set završavao u odlučujućoj igri (tj. "tie-breaku") sve do 2019, kad je i na Wimbledonu uveden tie-break u petom setu, ali tek pri rezultatu 12–12.